Date: 1429
Issuing place: Viborg
Country: Suomi
Language: saksa
Document type: Paikallishallinto, Kirjeet

Minen vruntliken gruet mit demodicheit unde wes ik gudes vormach to jwer behegelicheit alletiit tovoren. Erwerde, leve her mester. Jwer erwerdicheit breff, my gesant unde gegeven up jwes ordins slote Tricaten an sunte Mateus dage negest geleden etc., hebbe ik dallinge untfangen unde wol vornomen, in deme jwe werde leve berort, dat ik schepe unde gud den van Revall weddergeve etc., unde wes de van Revall bekummert hebben, dat se dat ok vrii unde los geven etc. Erwerde, leve her mester. Jwer erwerdicheit ik tobevoren gescreven hebbe etc., schepe unde gud ik hebbe bekummeren laten, dat hebbe ik mit rechte gedaen, wente dar viende gud mede inne is, unde hope dar mit rechte by bliven edder mit rechte aff scheiden etc.; wes de van Revall besett unde bekummert hebben, ik hope, dat se dat to unrechte gedaen hebben, alse jwe erwerdicheit dat woll derkennen kan etc. De undersaten mynes gnedigen heren togen unde voren to den van Revall in vruntliker acht mit ereme gude, alse van oldinges en wonheit is gewesen etc.; dar is en de besettinge unde kummernisse weddervaren, ok binnen der tiit, dat jwe erwerdicheit en gescreven hevet, dat it in vruntliker dult solde bestaen [bliv]en etc. Erwerde, leve here. Willet derkennen, wo zik dat vorvolget. Item, erwerde, leve here, wert sake dat jwe ersamheit vor se hadde gescreven unde dar gud vor wesen, dat schepe unde gud edder de werde darvan wedder to rechter bescheringhe unde to dage queme, wor ik recht ane were, dat ik des mochte geneten, wor aver nicht, des will ik alltiit anich siin und nalaten, so hedde ik ok umme jwe erwerde leve willen schepe unde gud varen laten uppe vorwort, alse nu gerort sin etc. Item alze jwe erwerde leve berort, upp sunte Johans baptisten dagh negest to Revall to komende etc., dat steit my nicht to donde, alze it nu steit twisschen mynes werdens heren gnaden unde den steden, dat werde denne schen mit mynes gnedigen heren vulbort etc. Wert aver sake dat jwer ersamheit noch belevede, de tosamenkominge mochte wesen, dar it to beiden parten geliik bequeme were, dar will ik alletiit overbodich to wesen, alse ik jwer werden leve vake er gescreven hebbe etc. Item alze jwe ersamheit beroret de kopenscop der undersaten mynes gnedigen heren hiir besetten, offte [sik] gefelle, mochten se twisschen dit unde sunte Johans baptisten copslagen lik anderen etc.: ik hope to Gode, liik anderen ute dissen riiken ungescheden to wesende; wat en angeit, dat my ok anghae, wat my angeit, dat en ok angheit, alse zik dat in redeliken saken unde in eren gebort. Schall ik unde de mynen Revall myden, so wert erer ok mer werdende, de ok mede myden werden scholen etc. Ok, erwerde, leve here, willet jwes ordins gebediger dener vorwaren laten, dat se ere gud nicht vormengen mit mynes gnedigen heren viende ghude, uppe dat de jwen unde ik unde ok mynes gnedigen heren amtlude mer dar unvorsumet ane bliven etc. Wor ik jwer werdicheit unde jwen werden orden tho denste werden mach, dar willet my nicht ane sparen, unde bidde jwer erwerdicheit hiirupp en gutlik bescreven antwort ane vorsumen. Gode almechtich siit bevolen to ewigen tiiden. Gescreven to Wiborch ame daghe [der] xi(m) megede anno etc. xxix. Kersten Nicclisson, ritter unde hovetman tho Wiborgh. Adress: Deme erwerden, gestliken heren, mester Dudsches ordens to Liifflande, kome disse breff mit otmodicheit.